VSRS Sklep II DoR 463/2018
Sodna praksa Vrhovnega sodišča, 2019-03-07

Jan Zobec (preds.), Tomaž Pavčnik (poroč.), mag. Nina Betetto

izredno pravno sredstvo - predlog za dopustitev revizije - zastopanje po odvetniku - novo pooblastilo za vložitev predloga za dopustitev revizije - predrugačen datum na pooblastilu - nedovoljen predlog - zavrženje predloga za dopustitev revizije

V obravnavanem primeru je odločba sodišča druge stopnje postala pravnomočna z dnem 12. 11. 2018. Vloženemu predlogu za dopustitev revizije z dne 8. 12. 2018 je tožnikova odvetnica priložila pooblastilo z datumom 22. 11. 2018 (A1). Vrhovno sodišče po pregledu pooblastila ugotavlja, da je bil na pooblastilu prvotno zapisan datum z uporabo belila predrugačen v datum 22. 11. 2018. To pomeni, da predloženo pooblastilo ni novo. Navedenega ne more spremeniti niti zapis, ki očitno ni od tožnikove zakonite zastopnice, pač pa od njene pooblaščenke, da gre za pooblastilo za vložitev predloga za dopustitev revizije (posebno pooblastilo), saj je tudi ta očitno "prirejen" (naknadno zapisan) za potrebe postopka z izrednim pravnim sredstvom. Ker predloženo pooblastilo torej ni novo (drugi odstavek 95. člena ZPP), predlog za dopustitev revizije ni dovoljen in ga je Vrhovno sodišče na podlagi procesnega pooblastila iz 377. člena ZPP zavrglo.

1. Tožnik vlaga predlog za dopustitev revizije zoper sodbo in sklep sodišča druge stopnje, s katerima je bila zavrnjena njegova pritožba in potrjena sodba in sklep sodišča prve stopnje, s katerima je bila tožba delno (glede bodoče škode) zavržena, v preostalem delu (glede nove škode) pa je bil tožbeni zahtevek zavrnjen.

3. V postopku z izrednimi pravnimi sredstvi, kamor spada tudi postopek s predlogom za dopustitev revizije, lahko stranka opravlja pravdna dejanja samo po pooblaščencu, ki je odvetnik (prvi odstavek 86. člena Zakona o pravdnem postopku, v nadaljevanju ZPP) in ki mora za vložitev izrednega pravdnega sredstva sodišču predložiti novo pooblastilo (drugi odstavek 95. člena ZPP). Novo pooblastilo je pooblastilo, ki izvira iz časa, ko je stranki nastala pravica do vložitve izrednega pravnega sredstva, to je po pravnomočnosti izpodbijane odločitve.

4. V obravnavanem primeru je odločba sodišča druge stopnje postala pravnomočna z dnem 12. 11. 2018. Vloženemu predlogu za dopustitev revizije z dne 8. 12. 2018 je tožnikova odvetnica priložila pooblastilo z datumom 22. 11. 2018 (A1). Vrhovno sodišče po pregledu pooblastila ugotavlja, da je bil na pooblastilu prvotno zapisan datum z uporabo belila predrugačen v datum 22. 11. 2018. To pomeni, da predloženo pooblastilo ni novo. Navedenega ne more spremeniti niti zapis, ki očitno ni zapis tožnikove zakonite zastopnice, pač pa zapis njene pooblaščenke, da gre za pooblastilo za vložitev predloga za dopustitev revizije (posebno pooblastilo), saj je tudi ta očitno „prirejen“ (naknadno zapisan) za potrebe postopka z izrednim pravnim sredstvom. Ker predloženo pooblastilo torej ni novo (drugi odstavek 95. člena ZPP), predlog za dopustitev revizije ni dovoljen in ga je Vrhovno sodišče na podlagi procesnega pooblastila iz 377. člena ZPP zavrglo.

Zakon o pravdnem postopku (1999) - ZPP  - člen 86, 86/1, 95, 95/2, 377

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep II DoR 278/2021, enako tudi VSRS Sklep II DoR 296/2021